
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

Tiranë më, 10.09.2015				       	             Dokument parlamentar


RAPORT
PËR PROJEKTLIGJIN “PËR ADERIMIN E REPUBLIKËS SË SHQIPËRISË NË KONVENTËN MLC TË ORGANIZATëS NDËRKOMBËTARE TË PUNËS (ILO) “PËR PUNËN DETARE, 2006””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për aderimin e Republikës së Shqipërisë në konventën mlc të Organizatës Ndërkombëtare të Punës (ILO) “Për punën detare, 2006, në mbledhjen e datës 10 shtator 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Ministrisë së Transportit dhe Infrastrukturës.

Ky projektligj ka si synim aderimin e Republikës së Shqipërisë në konventën MLC të Organizatës Ndërkombëtare të Punës (ILO) “Për punën detare”, bërë në Gjenevë, më 23.2.2006. Konventa MLC është hartuar nga ILO dhe ka për qëllim përcaktimin e standardeve minimale të punës dhe jetesës për të gjithë detarët që punojnë në anijet që mbajnë flamurin e shteteve anëtare të kësaj konvente. Gjithashtu, kjo konventë siguron një hap thelbësor në sigurimin e një niveli minimal të shteteve dhe pronarëve të anijeve të cilët operojnë anije të standardeve jo të mira. 

Me miratimin i këtij projektligji synohet të plotësohet kuadri legjislativ në fushën e sigurisë dhe shëndetit në punë të detarëve, si dhe do të ndikojë në përmirësimin e kushteve të punës për punëmarrësit e përfshirë në bordin e mjeteve lundruese që mbajnë flamurin shqiptar. 

Objektivi i konventës është nga njëra anë vendosja e një niveli minimal të të drejtave të detarëve dhe nga ana tjetër sigurimi i interesave ekonomikë përmes konkurrencës së ndershme për cilësi të pronarëve të anijeve.

Institucionet përgjegjëse për zbatimin e projektligjit do jetë ministria përgjegjëse për transportin detar dhe institucionet në varësi të saj. 

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

